b'\n_START_ARTICLE_\nTootsi Teataja\n_START_PARAGRAPH_\nTootsi Teataja on Tootsi alevi ajaleht. Leht ilmus aastatel 1999\xe2\x80\x932000 ja ilmub uuesti 2009. aasta detsembrist. Lehe toimetajaks on Lev Suni ja see ilmub kord kuus. Vallalehe keskmine tiraa\xc5\xbe on umbes 150 eksemplari.\n_START_SECTION_\nLehe esimene ilmumisperiood\n_START_PARAGRAPH_\nEsmakordselt hakkas Tootsi Teataja ilmuma 1999. aasta suvel. Kokku ilmus 12 numbrit. Vallavalitsus eesotsas Kaljo Ahmaniga peatas lehe ilmumise 2000. aasta juunis, kuna lehes ilmuma hakanud arvamussari "Ega mitte \xc3\xa4\xc3\xa4remaaks...?" ei sobinud kokku vallavalitsuse vaadetega. Samuti oli Tootsi vallavalitsusele vastumeelt asjaolu, et 2000. aasta suvel hakkas s\xc3\xb5ltumatuna ilmuma Tootsi Teataja v\xc3\xb5rguv\xc3\xa4ljaanne, mis oli \xc3\xbcks esimesi elektroonilisi vallalehti Eestis. Tootsi Teataja v\xc3\xb5rguv\xc3\xa4ljaannet toimetas Raivo Suni. Tootsi Teataja elektroonilist versiooni uuendati aktiivselt 2000. aasta oktoobrini._NEWLINE_Suletud paberv\xc3\xa4ljaande asemel avaldasid Lev Suni ja Raivo Suni eraalgatuslikult 40 numbrit Tootsi ajalugu k\xc3\xa4sitlenud kuukirja "Kodukant", millest kasvas hiljem v\xc3\xa4lja kodulooline dokumentaaluurimus "Ameerika Tootsi rabas".\n_START_SECTION_\nLehe teine ilmumisperiood\n_START_PARAGRAPH_\nTootsi Teataja hakkas uuesti ilmuma 2009. aasta detsembris p\xc3\xa4rast kohalike omavalitsuste valimisi, kui Tootsi vallas tuli v\xc3\xb5imule valimisliit Kodukant Tootsi. Lehe taask\xc3\xa4ivitamine oli valimisliidu \xc3\xbcks lubadusi.'